د کوټې د سکرو په کان کې د شانګلې دوه نور خواري کښ مړه شوي
د بلوچستان صوبې د مرکز کوټې سره نزدې د سکرو د کان نړېدلی او د شانګلې دوه نور خواري کښ پکې مړه شوي دي.
کراچۍ — د مړه شوؤ کسانو پېژندګلو د حېدر علي او نياز احمد په نومونو شوې او تعلق يې د شانګلې د ډېرۍ يونين کونسل دی. د چارواکو په وېنا د مړه شوؤ خواريکښو جسدونه د کان څخه راويستل شوي او خپلې علاقې ته روان کړی شوي دي. د حېدر علي د تره زوی اقبال حسېن وايي د سکرو په کانونو کې د شانګلې د خواري کښ وژنه يواځې د هغه کورنۍ نه غمجنوي بلکې دا غم بيا په ټوله علاقه خور وي. هغه وايي د شانګلې هره علاقه د سکرو کانونو غمجنه کړې او مړي يې ورته لېږلي د شانګلې د هرې علاقې خلک د سکرو په کانونو کې مړه شوي دي ځکه د علاقې خلک په دې غم غمجن وي. د بلوچستان صوبې د سکرو په کانونو کې وخت په وخت دغه ډول پېښې رامنځته کيږي او خواري کښ وايي کانونه نړيږي او د ګېس چاؤدنې پکې کيږي. خواري کښ وايي په کانونو کې د دوي د حفاظت هيڅ انتظام نه وي ځکه دوي د مرګ ژوبلو ښکار شي. د شانګلې د ځايي اولسي کميټي مشر او ناظم سرفراز احمد وايي دوي د سکرو په کانونو کې د خوارۍ کوونکو د حفاظت او بيا مالي معاوضې دپاره تر اسلام اباده احتجاجي مظاهرې کړي خو غوښتنې يې نه دي منل شوي. هغه وايي ځينې حکومتي واکمنو ورته باور ورکړی خو که عملي ګامونه پورته نه کړی شو دوي بيا اسلام اباد ته احتجاج له ځي. عابديار چې د سکرو په کانونو کې د وژل شوؤ او ژوبلو شمېرې راټولوي وايي تېر په کال ۲۰۱۸م کې ۱۲۳ کسان په کانونو کې مړه شوي چې پکې ۲۳ د کالام او مدين او نور ټول د شانګلې وو. د عابد يار په وېنا تېر کال د سکرو په کانونو کې ۸۰ خواري کښ معذوره شوي او د وجود کومه برخه يې پکې د لاسه ورکړې ده.